
Ministru kabineta noteikumi Nr. 377
Rīgā 2023. gada 13. jūlijā (prot. Nr. 36 8. §)
Grozījumi Ministru kabineta 2017. gada 19. septembra noteikumos Nr. 560 "Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām"
Izdoti saskaņā ar Fizisko personu
elektroniskās identifikācijas likuma 13. pantu
· 1. Izdarīt Ministru kabineta 2017. gada 19. septembra noteikumos Nr. 560 "Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām" (Latvijas Vēstnesis, 2017, 188. nr.) šādus grozījumus:
· 1.1. papildināt ar 7.1 punktu šādā redakcijā:
· "7.1 Papildus šo noteikumu 7. punktā norādītajām prasībām kvalificēts elektroniskās identifikācijas līdzeklis atbilst Komisijas 2015. gada 8. septembra Īstenošanas regulas (ES) 2015/1502, kas saskaņā ar Eiropas Parlamenta un Padomes Regulas (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū 8. panta 3. punktu nosaka elektroniskās identifikācijas līdzekļu uzticamības līmeņu minimālās tehniskās specifikācijas un procedūras (turpmāk – īstenošanas regula Nr. 2015/1502), tehniskajām prasībām, kas noteiktas elektroniskās identifikācijas līdzekļiem ar vismaz būtisku uzticamības līmeni. Minētās prasības ir piemērojamas tiktāl, ciktāl šajos noteikumos nav noteiktas stingrākas prasības.";
· 1.2. izteikt 8.1. apakšpunktu šādā redakcijā:
· "8.1. informāciju, ko tas satur, glabā aizsargātā tehniskā modulī, kas atbilst Eiropas Parlamenta un Padomes 2014. gada 23. jūlija Regulas (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK, sadarbības tīkla ekspertu izstrādātajām vadlīnijām;";
· 1.3. papildināt ar 8.5. apakšpunktu šādā redakcijā:
· "8.5. kvalificēts paaugstinātās drošības elektroniskās identifikācijas līdzeklis atbilst īstenošanas regulas Nr. 2015/1502 tehniskajām prasībām, kas noteiktas elektroniskās identifikācijas līdzekļiem ar augstu uzticamības līmeni. Minētās prasības ir piemērojamas tiktāl, ciktāl šajos noteikumos nav noteiktas stingrākas prasības."
· 2. Noteikumi stājas spēkā 2024. gada 31. decembrī.

